Forslag til Rådets direktiv om kvaliteten af drikkevand (95/C 131/03) KOM(94) 612 endelig udg. - 95/0010(SYN)

(Forelagt af Kommissionen den 28. april 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

i samarbejde med Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Det er nødvendigt at tilpasse Rådets direktiv 80/778/EØF af 15. juli 1980 om kvaliteten af drikkevand (1), senest ændret ved direktiv 91/692/EØF (2), til den videnskabelige og teknologiske udvikling; erfaringen fra gennemførelsen af direktivet har vist, at det er nødvendigt at få skabt en egnet fleksibel og gennemsigtig retlig ramme, således at medlemsstaterne kan behandle tilfælde af manglende overholdelse af normerne; direktivet må endvidere tages op til fornyet behandling på baggrund af traktaten om Den Europæiske Union, herunder navnlig nærhedsprincippet;

som følge af bestemmelsen i traktatens artikel 3 B, om at Fællesskabet kun handler i det omfang, det er nødvendigt for at nå traktatens mål, er det nødvendigt at revidere bestemmelserne i Rådets direktiv 80/778/EØF, således at vægten lægges på overholdelsen af væsentlige kvalitets- og sundhedsparametre, og det overlades til medlemsstaterne frit at tilføje de supplerende parametre, de måtte finde hensigtsmæssige;

i overensstemmelse med nærhedsprincippet kræver forskellene i de naturlige og socioøkonomiske træk i Unionens forskellige regioner, at de fleste beslutninger om kontrol, analyse og de foranstaltninger, der skal træffes for at afhjælpe manglerne, træffes på lokalt, regionalt eller nationalt plan;

fællesskabsnormer for de vigtigste sundhedsrelaterede kvalitetsparametre for drikkevand er nødvendige for at fastlægge de minimale miljøkvalitetsmålsætninger, der skal nås i forbindelse med andre fællesskabsforanstaltninger for at sikre en forsvarlig anvendelse af drikkevand;

drikkevandets betydning for menneskers sundhed gør det nødvendigt, at der på fællesskabsplan fastsættes grundlæggende kvalitetsnormer, som alt drikkevand skal opfylde;

det er nødvendigt, at direktivet også omfatter vand, der bruges i levnedsmiddelindustrien, medmindre det kan godtgøres, at brugen af det pågældende vand ikke påvirker det færdige levnedsmiddels sundhedsmæssige egnethed;

naturligt mineralvand og vand, som er lægemidler, skal udelukkes fra dette direktivs anvendelsesområde, da der er opstillet særlige regler for disse vandtyper;

der kræves foranstaltninger til at opfylde nærmere fastsatte værdier for alle direkte sundhedsrelevante parametre og for andre parametre, hvis der indtræder en forringelse i vandkvaliteten; sådanne foranstaltninger må ikke foregribe gennemførelsen af Rådets direktiv 91/414/EØF af 15. juli 1991 om markedsføring af plantebeskyttelsesmidler (3), senest ændret ved direktiv 94/79/EF (4);

det er vigtigt at forebygge sundhedsrisici fra forurenet vand; forsyninger af forurenet vand bør forbydes eller anvendelsen heraf begrænses;

for stoffer, der er vigtige i hele Fællesskabet, er det nødvendigt at fastsætte individuelle parameterværdier, der er lave nok til sikre, at direktivets mål kan virkeliggøres;

parameterværdierne er fastsat ud fra de foreliggende videnskabelige data og ud fra forsigtighedsprincippet; disse værdier er valgt for at sikre, at drikkevand kan forbruges uden risiko gennem hele livet, og repræsenterer således et højt sundhedsbeskyttelsesniveau;

medlemsstaterne skal fastsætte værdier for andre parametre, hvis dette er nødvendigt til at beskytte befolkningens sundhed på deres territorium;

parameterværdierne skal overholdes på det stadium, hvor drikkevandet stilles til rådighed for forbrugeren;

kvaliteten af drikkevand kan påvirkes af tilstanden af bygningsinstallationer og de hertil anvendte materialer; der må i den forbindelse tages hensyn til, at ansvaret for installationernes tilstand og de anvendte materialer ikke altid påhviler medlemsstater;

medlemsstaterne bør opstille kontrolprogrammer for at efterprøve, om drikkevandet opfylder direktivets krav; kontrolprogrammerne bør være tilpasset de lokale behov og opfylde direktivets minimumskontrolkrav;

metoderne til analyse af drikkevandets kvalitet bør kunne sikre pålidelige og sammenlignelige resultater;

overholdes direktivets normer ikke, bør medlemsstaterne undersøge grunden hertil og træffe passende udbedrende foranstaltninger til at sikre, at vandkvalitet genoprettes;

ved overskridelse af en indikatorparameter kræves der kun udbedrende foranstaltninger til at sikre sundhedsbeskyttelsen;

er der behov for sådanne udbedrende foranstaltninger til at genoprette drikkevandets kvalitet, bør foranstaltninger, der afhjælper problemet ved kilden, i overensstemmelse med traktatens artikel 130 R, stk. 2, foretrækkes;

for at kunne sikre uafbrudte forsyninger af drikkevand bør medlemsstaterne i særlige tilfælde have tilladelse til at meddele undtagelser fra dette direktiv, uden at dette dog må mindske sundhedsbeskyttelsen; der bør endvidere opstilles en passende ramme for meddelelse af sådanne undtagelser for at sikre, at vandet er i overensstemmelse med direktivets normer;

da det ved tilberedningen af drikkevand kan blive nødvendigt at anvende visse stoffer, kræves der regler for anvendelsen heraf for at undgå skadelige sundhedsvirkninger som følge af, at der findes for store mængder af disse stoffer eller forureninger i disse stoffer;

for at sikre det indre markeds rette funktion er det nødvendigt, at drikkevand kan omsættes frit i Unionen, medmindre markedsføring heraf kan indebære sundhedsfare;

den tekniske udvikling kan nødvendiggøre en hurtig tilpasning af de tekniske krav i bilag II og III; for endvidere at lette iværksættelsen af de i den henseende nødvendige foranstaltninger bør der fastlægges en procedure, hvorefter Kommissionen kan vedtage sådanne tilpasninger med bistand fra et udvalg sammensat af repræsentanter fra medlemsstaterne;

forbrugerne bør have passende information om drikkevandets kvalitet, om eventuelle undtagelser meddelt af medlemsstaterne og om eventuelle udbedrende foranstaltninger truffet af myndighederne; der bør endvidere tages hensyn til Kommissionens behov for både tekniske statistiske oplysninger og de enkelte borgeres ret til at indhente passende oplysninger om drikkevandets kvalitet;

under særlige omstændigheder kan det være nødvendigt at tildele medlemsstaterne en længere frist til opfyldelse af nogle af direktivets bestemmelser;

direktivet berører ikke medlemsstaternes forpligtelser med hensyn til fristen for gennemførelse i den nationale lovgivning og for anvendelsen af de direktiver, som er anført i bilag IV -

UDSTEDT FØLGENDE DIREKTIV:

Artikel 1

1. Dette direktiv vedrører kvaliteten af drikkevand.

2. Formålet med direktivet er at beskytte menneskers sundhed mod de skadelige virkninger forårsaget af forurening af drikkevand ved at sikre, at drikkevandet er sundt.

Artikel 2

1. I dette direktiv forstås ved drikkevand:

a) alle former for vand, der enten ubehandlet eller efter behandling anvendes til dette formål eller til anden husholdningsbrug, uanset vandets oprindelse og uanset, om det leveres gennem fordelingsnettet eller i flasker eller pakninger

b) alle former for vand, der anvendes i en levnedsmiddelvirksomhed til fremstilling, behandling, konservering eller markedsføring af produkter eller stoffer bestemt til konsum, medmindre de nationale myndigheder har fastslået, at anvendelsen af vand ikke kan påvirke det færdige levnedsmiddels sundhedsmæssige egnethed.

2. I dette direktiv forstås ved »forbrugerens fordelingsnet« alle rør og fittings, hvorved brugerens hane er tilsluttet forsyningen, og som i henhold til gældende national ret ikke hører under vandforsyningens ansvar.

Artikel 3

Dette direktiv gælder ikke for:

a) naturligt mineralvand, der anerkendes som sådant af de nationale myndigheder i overensstemmelse med Rådets direktiv 80/777/EØF (5)

b) vand, som er lægemidler i den i Rådets direktiv 65/65/EØF (6) fastsatte betydning

c) vand, der udelukkende er beregnet til husholdningsformål, som hverken har direkte eller indirekte indflydelse på de pågældende forbrugeres sundhed

d) med forbehold af artikel 5, stk. 1, drikkevand fra en enkelt kilde, der forsyner højst 15 husstande, medmindre vandet tilbydes til salg.

Artikel 4

1. Uden at det berører deres forpligtelser i henhold til andre fællesskabsbestemmelser træffer medlemsstaterne de nødvendige foranstaltninger til at sikre, at drikkevand:

a) opfylder de minimumskrav, der er fastsat i bilag I, del A og B, og

b) er frit for patogene mikroorganismer og parasitter i sundhedsfarlige mængder.

2. Medlemsstaterne træffer alle andre nødvendige foranstaltninger til at sikre, at drikkevand opfylder formålet i artikel 1.

Artikel 5

1. Medlemsstaterne sørger for, at forsyning med drikkevand, der indebærer sundhedsfare, forbydes, eller at brugen heraf begrænses. I sådanne tilfælde underrettes forbrugerne øjeblikkeligt herom og gives fornøden vejledning.

2. Myndighederne afgør i hvert enkelt tilfælde, hvilke foranstaltninger der skal træffes i henhold til stk. 1, idet de også tager hensyn til den mulige sundhedsfare ved at afbryde drikkevandsforsyningen eller begrænse brugen af drikkevand.

3. Medlemsstaterne kan opstille retningslinjer for at hjælpe myndighederne md at opfylde deres forpligtelser i henhold til stk. 2.

Artikel 6

1. Medlemsstaterne fastsætter de værdier, der skal gælde for drikkevand, for parametrene i bilag I.

2. De værdier, der fastsættes i henhold til stk. 1, må ikke være mindre strenge end værdierne i bilag I. For parametrene i bilag 1, del C, behøver værdierne kun fastsættes til kontrolformål og til opfyldelse af forpligtelserne i artikel 9.

3. Medlemsstaterne fastsætter værdier for supplerende parametre, der ikke er anført i bilag I, hvis sundhedshensyn på deres nationale territorium eller en del heraf gør dette nødvendigt.

4. Hvis en medlemsstat finder det nødvendigt at fastsætte strengere normer, end dem der er fastsat i bilag I, del B, eller normer for supplerende parametre, som ikke er medtaget i bilag I, men som er nødvendige af hensyn til sundhedsbeskyttelsen, underretter den Kommissionen herom efter procedurerne i Rådets direktiv 83/189/EØF (7).

5. Uden at det berører procedurerne i direktiv 83/189/EØF, særlig artikel 9, kan medlemsstaterne først træffe de planlagte foranstaltninger tre måneder efter denne underretning og forudsat, at Kommissionens udtalelse ikke er negativ.

6. I sidstnævnte tilfælde indleder Kommissionen inden udløbet af den periode, der er nævnt i stk. 5, proceduren i artikel 15 med henblik på at afgøre, om de påtænkte foranstaltninger kan gennemføres, i givet fald med de fornødne ændringer.

Artikel 7

1. De parameterværdier, der fastsættes i overensstemmelse med artikel 6, stk. 1, 2 og 3, skal overholdes på det stadium, hvor drikkevandet stilles til rådighed for forbrugeren eller til brug i en levnedsmiddelvirksomhed eller, for vand aftappet på flaske eller pakninger med henblik på salg, på det stadium, hvor vandet aftappes på flaske eller pakning.

2. For drikkevand, der forsynes gennem fordelingsnet, skal parameterværdierne overholdes på det stadium, hvor drikkevandet tappes fra mindst én hane på brugerens rørledning.

3. Medlemsstaterne anses for at have opfyldt deres forpligtelser i henhold til denne artikel, artikel 4 og artikel 9, stk. 2, hvis det kan godtgøres, at manglende overholdelse af de parameterværdier, der er fastsat i overensstemmelse med artikel 6, stk. 1, 2 og 3, skyldes forbrugerens fordelingsnet.

Artikel 8

1. Medlemsstaterne træffer alle nødvendige foranstaltninger til, at der foretages regelmæssig, repræsentativ kontrol af drikkevandskvaliteten til efterprøvning af, om det vand, der stilles til rådighed for forbrugerne, opfylder kravene i dette direktiv. Herudover træffer medlemsstaterne alle nødvendige foranstaltninger til at sikre, at kvaliteten af desinficerende behandling kontrolleres i de tilfælde, hvor tilberedning af drikkevand omfatter sådan behandling.

2. Til opfyldelse af forpligtelserne i stk. 1 opstiller myndighederne passende kontrolprogrammer for alt drikkevand. Kontrolprogrammerne skal opfylde minimumskravene i bilag II.

3. Prøvetagningsstederne fastsættes af myndighederne.

4. Der kan efter proceduren i artikel 15 opstilles fællesskabsretningslinjer for den kontrol, som er omhandlet i denne artikel.

5. a) Medlemsstaterne anvender referenceanalysemetoderne i bilag III.

b) Der kan anvendes alternative metoder, såfremt det kan påvises, at der kan opnås ækvivalente resultater hermed. Medlemsstater, der anvender en alternativ metode, meddeler Kommissionen alle relevante oplysninger vedrørende sådanne metoder og deres ækvivalens.

c) Er der ikke anført nogen referenceanalysemetode, kan en hvilken som helst analysemetode anvendes, såfremt den opfylder kravene i bilag III.

6. Kommissionen tager med regelmæssige mellemrum referenceanalysemetoderne i bilag III op til revision.

Artikel 9

1. Medlemsstaterne sørger for, at der ved ethvert tilfælde af manglende opfyldelse af kravene i bilag I foretages en øjeblikkelig undersøgelse med henblik på at påvise årsagen hertil.

2. Opfylder drikkevandet ikke kravene i bilag I på trods af foranstaltninger truffet for at opfylde forpligtelserne i henhold til artikel 4, stk. 1, sørger medlemsstaterne for, at der hurtigst muligt træffes udbedrende foranstaltninger til at genoprette drikkevandets kvalitet.

3. I tilfælde af manglende overholdelse af parameterværdierne eller specifikationerne i bilag I, del C, skal der kun træffes udbedrende foranstaltninger til at genoprette vandets kvalitet, hvis dette er nødvendigt af sundhedsmæssige årsager.

Artikel 10

1. Medlemsstaterne kan fastsætte undtagelser fra parameterværdierne i bilag I, del B, i et begrænset tidsrum og inden for en maksimal værdi, som de fastlægger, såfremt undtagelsen i dette tidsrum ikke er forbundet med sundhedsfare, og såfremt drikkevandsforsyningen i det pågældende område ikke kan foregå på nogen anden rimelig måde.

2. I forbindelse med en undtagelse, der er fastsat i overensstemmelse med stk. 1, anføres følgende:

a) årsagen til undtagelsen

b) den pågældende parameter og den højeste tilladte værdi i henhold til undtagelsen

c) vedkommende geografiske område og befolkning og daglige vandforsyningsmængde

d) en passende kontrolplan, om nødvendigt med øget kontrolhyppighed

e) den nødvendige varighd af undtagelsen

f) en plan for de nødvendige udbedrende foranstaltninger, herunder en tidsplan for arbejdet og et skøn over omkostningerne

g) om en relevant levnedsmiddelindustri bliver berørt.

3. Finder myndighederne, at overskridelsen af parameterværdien er ubetydelig, og at udbedrende foranstaltninger i overensstemmelse med artikel 9, stk. 2, kan afhjælpe problemet inden for en frist på ti dage, er det ikke nødvendigt, at de særlige krav i stk. 2 finder anvendelse.

I så fald skal myndighederne kun fastsætte den højeste tilladte værdi for den pågældende parameter og tidsfristen for afhjælpning af problemet.

4. Stk. 3 kan ikke længere finde anvendelse, hvis den samme parameterværdi for en given vandforsyning i løbet af de foregående tolv måneder er overskredet mere end 30 dage i alt.

5. Medlemsstater, som anvender de undtagelser, der er hjemlet i denne artikel, skal sørge for, at den befolkning, der berøres af undtagelsen, straks bliver passende underrettet om undtagelsen samt om betingelserne i forbindelse med denne. Derudover sørger medlemsstaterne om nødvendigt for, at befolkningsgrupper, som undtagelsen kan indebære en særlig risiko for, gives passende vejledning.

Disse forpligtelser gælder ikke for den i stk. 3 omhandlede situation, medmindre myndighederne fastsætter andet.

6. Bortset fra undtagelser fastsat i overensstemmelse med stk. 3 meddeler medlemsstaterne inden for 15 dage Kommissionen sådanne undtagelser samt de i stk. 2 omhandlede oplysninger, såfremt undtagelserne vedrører en vandforsyning på over 1 000 m³ pr. dag.

7. Bestemmelserne i denne artikel gælder ikke for drikkevand, der tilbydes til salg i flasker eller pakninger.

Artikel 11

Medlemsstaterne træffer alle nødvendige foranstaltninger for at sikre, at stoffer, som anvendes ved tilberedning af drikkevand, og forureninger forbundet med sådanne stoffer, ikke er til stede i større koncentrationer end nødvendigt for deres formål, og at de hverken direkte eller indirekte forringer den sundhedsbeskyttelse, som er foreskrevet ved dette direktiv.

Artikel 12

Medlemsstaterne træffer alle nødvendige foranstaltninger for at sikre, at gennemførelsen af bestemmelserne i dette direktiv i intet tilfælde direkte eller indirekte kan medføre forringelse af drikkevandets nuværende kvalitet, for så vidt som denne har betydning for sundhedsbeskyttelsen, eller forøgelse af forureningen af vand, der anvendes til fremstilling af drikkevand.

Artikel 13

1. Medlemsstaterne kan hverken forbyde eller begrænse fri omsætning af drikkevand på grund af dets kvalitet, hvis denne opfylder mindstekravene i bilag I, del A og B.

2. Medlemsstaterne kan hverken forbyde eller begrænse markedsføring af levnedsmidler på grund af kvaliteten af vand, som er omfattet af artikel 2, stk. 1, litra b), såfremt dette vands kvalitet er i overensstemmelse med mindstekravene i bilag I, del A og B.

Artikel 14

1. Kommissionen tager mindst hvert tiende år bilag I op til fornyet behandling i lyset af den tekniske og videnskabelige udvikling og fremsætter om nødvendigt ændringsforslag efter fremgangsmåden i traktatens artikel 189 C.

2. De ændringer, som er nødvendige for at tilpasse bilag II og III til den tekniske og videnskabelige udvikling, vedtages efter proceduren i artikel 15.

Artikel 15

Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald gælder følgende:

Kommissionen kan udsætte gennemførelsen af de foranstaltninger, den har truffet afgørelse om, i et tidsrum på højst en måned fra datoen for underretningen.

Rådet kan med kvalificeret flertal træffe en anden afgørelse inden for det tidsrum, der er nævnt i ovenstående afsnit.

Artikel 16

1. Medlemsstaterne træffer de nødvendige foranstaltninger til at sikre, at forbrugerne har adgang til passende og ajourførte oplysninger om drikkevandets kvalitet.

2. Uden at det berører gennemførelsen af bestemmelserne i Rådets direktiv 90/313/EØF af 7. juni 1990 om fri adgang til miljøoplysninger (8), offentliggør medlemsstaterne en årsrapport om drikkevandets kvalitet. Rapporten skal dække et kalenderår og offentliggøres inden udgangen af det følgende kalenderår.

3. Medlemsstaterne sender Kommissionen deres rapporter senest tre måneder efter offentliggørelsen heraf.

4. Den nærmere udformning af og minimumskravene til indholdet af de i stk. 3 omhandlede rapporter afgøres navnlig under hensyntagen til de foranstaltninger, der er nævnt i artikel 3, litra d), artikel 5, artikel 6, stk. 3, og artikel 9 og ændres om nødvendigt efter proceduren i artikel 15.

5. Kommissionen gennemgår medlemsstaternes rapporter og offentliggør hvert tredje år en sammenfattende rapport om kvaliteten af drikkevandet i Fællesskabet. Disse rapporter offentliggøres senest to år efter udgangen af hver treårig rapporteringsperiode.

Artikel 17

Med forbehold af bilag I, del B, note 3, træffer medlemsstaterne de nødvendige foranstaltninger for at sikre, at kvaliteten af drikkevand bringes i overensstemmelse med dette direktiv senest fem år efter dets ikrafttræden.

Artikel 18

1. Medlemsstaterne kan i særlige tilfælde og for geografisk afgrænsede befolkningsgrupper indgive en særlig ansøgning til Kommissionen om en længere frist end fastsat i dette direktiv med hensyn til overholdelsen af enkelte parameterværdier i bilag I, del B. Denne bestemmelse gælder ikke for drikkevand, der tilbydes til salg i flasker eller pakninger.

2. Den behørigt begrundede ansøgning skal indeholde en redegørelse for de opståede vanskeligheder. Den skal endvidere indeholde forslag til et handlingsprogram forsynet med en tidsplan for den nødvendige forbedring af drikkevandets kvalitet, herunder et kontrolprogram og oplysninger om omkostningerne ved planens gennemførelse. I ansøgningen anføres det også, om relevante levnedsmiddelvirksomheder vil blive berørt af ansøgningen.

3. Kommissionen foretager en undersøgelse af ansøgningen og træffer om nødvendigt passende foranstaltninger efter proceduren i artikel 15.

Artikel 19

Direktiv 80/778/EØF ophæves med virkning fra fem år efter ikrafttrædelsesdatoen for nærværende direktiv, idet dette dog ikke berører medlemsstaternes forpligtelser med hensyn til fristerne for gennemførelse til national ret og for anvendelsen som anført i bilag IV.

Henvisninger til det ophævede direktiv forstås som henvisninger til dette direktiv og læses i overensstemmelse med sammenligningstabellen i bilag V.

Artikel 20

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest to år efter dets ikrafttræden. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. Nærmere regler for denne henvisning fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 21

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 22

Dette direktiv er rettet til medlemsstaterne.

(1) EFT nr. L 229 af 30. 8. 1980, s. 11.

(2) EFT nr. L 377 af 31. 12. 1991, s. 48.

(3) EFT nr. L 230 af 19. 8. 1991, s. 1.

(4) EFT nr. L 354 af 31. 12. 1994, s. 16.

(5) EFT nr. L 229 af 30. 8. 1980, s. 1.

(6) EFT nr. 22 af 9. 2. 1965, s. 369/65.

(7) EFT nr. L 109 af 26. 4. 1983, s. 8.

(8) EFT nr. L 158 af 23. 6. 190, s. 56.

BILAG I

PARAMETRE OG PARAMETERVÆRDIER

>TABELPOSITION>

For vand, som sælges i flasker eller pakninger, gælder følgende:

>TABELPOSITION>

>TABELPOSITION>

Note 1: Værdierne og klassifikationen i disse parametre kan ændres i lyset af ny videnskabelig dokumentation, som snart forventes at foreligge.

Note 2: Værdierne for disse parametre gælder en time efter behandlingens afslutning. Prøverne udtages der, hvor vandet forlader behandlingsanlægget. Om nødvendigt kan parameterværdien for bromdichlormethan forhøjes til 25 ìg/l, forudsat at parameterværdien for chloroform nedsættes til 30 ìg/l.

Note 3: Denne værdi, der gælder for en repræsentativ vandprøve fra vandhanen, skal overholdes senest 15 kalenderår efter dette direktivs ikrafttræden. Ved gennemførelsen af foranstaltningerne for at nå denne værdi skal medlemsstaterne prioritere de områder, hvor blykoncentrationerne i drikkevandet er høj.

Medlemsstaterne træffer de fornødne foranstaltninger til at begrænse blyindholdet i drikkevand så meget som muligt i den periode, der er afsat til at nå til overholdelse af parameterværdien. Parameterværdien for bly er på 25 ìg/l fra fem år efter dette direktivs ikrafttræden til 15 år efter dets ikrafttræden.

Note 4: Hvor der foretages chloraminbehandling kan disse parameterværdier erstattes med 0,5 for nitrit forudsat at [nitrat]/50 + [nitrit]/3 ≤ 1, idet de kantede parenteser står for koncentrationer i mg/l.

Note 5: a) Ved pesticider forstås:

- organiske insekticider

- organiske herbicider

- organiske fungicider

- organiske nematicider

- organiske acaricider

- organiske algicider

og lignende produkter (vækstregulatorer).

b) Parameterværdien gælder for hver enkelt pesticid.

c) Det er kun nødvendigt at kontrollere de pesticider, der formodes at kunne være til stede i det givne indvindingsområde.

d) Kommissionen undersøger, om der kan fastsættes en individuel værdi for et bestemt stof, efter en evaluering af de videnskabelige oplysninger, der er til rådighed.

Note 6: De bestemte forbindelser er:

- benzo(a)pyren

- fluoranthen

- benzo(b)fluoranthen

- benzo(k)fluoranthen

- benzo(khi)perylen

- indeno(1,2,3-cd)pyren.

>TABELPOSITION>

Note 1: Denne parameter skal ikke måles, såfremt TOC-parameteren analyseres.

Note 2: For vand, som sælges i flasker eller pakninger, er enheden antal/250 ml.

Note 3: Denne parameter skal ikke måles, såfremt forsyningerne er på under 10 000 m³ om dagen.

BILAG II

KONTROL TABEL A Parametre, som skal analyseres

1. Løbende kontrol

Aluminium (1)

Ammonium

Farve (2)

Ledningsevne

E. coli

Brintionkoncentration

Jern (3)

Nitrat (4)

Nitrit (5)

Lugt (6)

Pseudomonas aeruginosa (7)

Smag (8)

Turbiditet

2. Efterprøvningskontrol

Alle andre parametre i bilag I skal måles, medmindre de ansvarlige myndigheder konstaterer, at det er usandsynligt at en bestemt parameter inden for et tidsrum, som de selv fastlægger, i et bestemt indvindingsområde vil udvise koncentrationer, som kan medføre, at den pågældende parameterværdi ikke overholdes.

TABEL B

>TABELPOSITION>

>TABELPOSITION>

Note 1: Hvor stor en del af prøverne, der tages henholdsvis fra forbrugernes haner og inden for indvindingsområdet, afhænger af områdets størrelse. For vandforsyninger på 20 000 m³ pr. dag kan omkring 50 % tages inden for behandlings- og distributionssystemet.

Note 2: Et indvindingsområde er et geografisk afgrænset område, inden for hvilket drikkevandet indvindes fra en eller flere kilder, og inden for hvilket vandkvaliteten tilnærmelsesvis kan anses for at være ensartet.

Note 3: Hyppigheden fastsættes af den pågældende medlemsstat, men vand som bruges i levnedsmiddelindustrien skal kontrolleres mindst en gang om året.

Note 4: Overskrider den distribuerede vandmængde 300 000 m³ pr. dag, beregnes den minimale prøvetagningshyppighed i forhold til den der gælder for distribuerede vandmængder på over 100 000 m³ pr. dag.

Note 5: Overskrider den producerede vandmængde til salg i flasker eller pakninger 3 000 m³ pr. dag, beregnes den minimale prøvetagningshyppighed i forhold til den der gælder for producerede vandmængder på over 1 000 m³ pr. dag.

Note 6: Hyppigheden fastsættes af den pågældende medlemsstat.

(1) Anvendt som flokkuleringsmiddel.

(2) Kvalitativ prøve.

(3) Når der er foretaget en chloraminbehandling med henblik på desinfektion. I andre tilfælde hører parametrene hjemme i listen med efterprøvningskontrol.

(4) Kun for vand, som sælges i flasker eller pakninger.

BILAG III

REFERENCEANALYSEMETODER

1. Parametre for hvilke der ikke er fastsat nogen referenceanalysemetode

Farve

Lugt

Smag

Turbiditet.

2. Parametre for hvilke der er fastsat kvalitetskrav

2.1. For følgende parametre er der fastsat kvalitetskrav i form af nøjagtighed, præcision og påvisningsgrænse, som den anvendte analysemetode skal opfylde ved målingen af koncentrationer svarende til parameterværdien.

>TABELPOSITION>

2.2. For brintionkoncentrationen er kvalitetskravet, at den anvendte analysemetode skal være i stand til at måle koncentrationer svarende til parameterværdien med en nøjagtighed på 0,2 pH og en præcision på 0,2 pH.

Note 1: Dette udtryk er defineret i ISO-standard * * *.

Note 2: Dette udtryk er defineret i ISO-standard * * *.

Note 3: Dette udtryk er defineret i ISO-standard * * *.

Note 4: Ved metoden bestemmes total cyanid i alle former.

Note 5: Oxidationen gennemføres ved ti minutters kogning i surt miljø under anvendelse af permanganat.

Note 6: Kvalitetskravet gælder for de enkelte pesticider.

Note 7: De individuelle stoffer er specificeret i bilag I.

3. Der er fastsat særlige analysemetoder for følgende parametre:

Total coliforme

Membranfiltrering efterfulgt af inkubation på laurylsulfat-bouillon (note 1) i fire timer ved 30 °C efterfulgt af 14 timer ved 37 °C. Tælling af alle gule kolonier, uanset størrelse.

E. coli

Membranfiltrering efterfulgt af inkubation på laurylsulfat-bouillon (note 1) i fire timer ved 30 °C efterfulgt af 14 timer ved 44 °C. Tælling af alle gule kolonier, uanset størrelse.

Fækale streptokokker

Membranfiltrering efterfulgt af inkubation på enterococcus-agar (note 2) i 48 timer ved 37 °C. Tælling af alle lyserøde, røde eller rødbrune kolonier, som er glatte og konvekse.

Sulfitreducerende clostridier

Prøven holdes på 75 °C i ti minutter inden membranfiltrering. Inkubation på tryptosesulfit-cycloserinagar ved 37 °C (note 3) under anaerobe forhold. Tælling af alle sorte kolonier efter 24 og 48 timers inkubation.

Pseudomonas aeruginosa

Membranfiltrering efterfulgt af inkubation i en lukket beholder ved 37 °C på modificeret Kings A bouillon (note 4) i 48 timer. Tælling af alle kolonier med grøn, blå eller rødbrun pigment og kolonier som fluorescerer.

Total kimtal

Inkubation på gærekstrakt-agar (note 5) i 72 timer ved 22 °C og i 24 timer ved 37 °C. Tælling af alle kolonier.

>TABELPOSITION>

BILAG IV

MEDDELELSE

>TABELPOSITION>

BILAG V

SAMMENLIGNINGSTABEL

>TABELPOSITION>